ከ40 ቢሊየን ብር በላይ ካፒታል ያስመዘገቡ ኮባንያዎች በማዕድን ማምረትና ፍለጋ ስራ ላይ ተሰማርተዋል
አዲስ አበባ፤ የካቲት 8/2006/ዋኢማ/ – በመላው ሀገሪቱ ከ40 ቢሊየን ብር በላይ መነሻ ካፒታል በማስመዝገብ በማዕድን ማምረትና ፍለጋ ስራ ላይ የተሰማሩ ኩባንያዎች እንዳሉ የማዕድን ሚኒስቴር አስታወቀ።የሚኒስቴሩ የህዝብ ግንኙነትና ኮሙኒኬሽን ዳይሬክቶሬት ከፍተኛ ባለሙያ አቶ ኢትዮጵያ በዴቻ ለዋልታ ኢንፎርሜሽን ማዕከል እንደገለፁት፤ በዘርፉ ለመሰማራት ከ40 ቢሊየን ብር በላይ መነሻ ካፒታል በማስመዝገብ ወደ ስራ የገቡት ከ144 በላይ የሚሆኑ የሀገር ውስጥና የውጭ ኩባንያዎች ናቸው።እንደ አቶ ኢትዮጵያ ገለፃ ኩባንያዎቹ በዘርፉ ለመሰማራት ከአንድ በላይ ፈቃድ እንደሚወስዱ ጠቁመው፤ በዚህም 262 ፈቃድ በመውሰድ ወደ ስራው ገብተዋል ብለዋል።ኩባንያዎቹ በተለያዩ የጌጣጌጥ ማዕድናት፣ ለሀይል አቅርቦት የሚጠቅሙ ማዕድናት፣ የኮንስትራክሽን ግብዓቶች፣ የኢንዱስትሪ ግብዓቶችና ሌሎች የማዕድን ምርቶች ላይ በማምረትና በመፈለግ ላይ ተሰማርተው ይገኛሉ ብለዋል። በማዕድን ማምረትና ፍላጋ የተሰማሩት ኮባንያዎች ሙሉ ለሙሉ ወደ ስራ ሲገቡ ለበርካታ ዜጎች ቋሚና ጊዜያዊ የስራ እድል ሊፈጥርላቸው እንደሚችል አቶ ኢትዮጵያ መናገራቸውን ዋልታ ኢንፎርሜሽን ማዕከል ዘግቧል።